
I. PRINCIPALELE Momente ale procesului de pace din Orientul Mijlociu

 

1. Război şi pace în Orientul Mijlociu

Evenimentele din luna septembrie 2000 au redeschis conflictul din Orientul Mijlociu, ceea ce a dus la suspendarea negocierilor de pace tocmai în momentul în care trebuia să se ajungă la un acord final asupra principalelor dosare aflate în discuţie (statutul final şi frontierele noului stat palestinian, problema Ierusalimului, problemele refugiaţilor şi a apei). Ulterior, negocierile de pace au fost reluate şi apoi întrerupte până la alegerile din Israel - 6 februarie 2001. 

Pentru a înţelege mai bine semnificaţia acestei etape, ar trebui revăzute principalele momente ale conflictului israeliano-palestinian, problemele cheie ale conflictului, precum şi contextul social, politic şi internaţional actual.

Cert este că asistăm la deschiderea unei etape noi în evoluţia situaţiei din această regiune, marcate de schimbările din ţările acestei zone, de noi alianţe strategice regionale şi de raportul de forţe pe plan mondial.

Problema centrală a regiunii rămâne problema palestiniană – soarta celor 3,6 milioane de refugiaţi palestinieni, în condiţiile în care 59% din Cisiordania se află încă sub control israelian. De această problemă se leagă pacea în regiune. Întreaga sa istorie arată că timp de 50 de ani alianţele specifice ei au fost determinate de conflictele israeliano-palestiniene. Situaţia din Orientul Mijlociu a fost caracterizată de alternanţe între negocierile de pace şi crize profunde urmate de război. O abordare complexă a acestei situaţii, cu adânci rădăcini istorice, etnice, religioase, social-politice şi de mentalitate nu poate fi făcută fără o scurtă incursiune în istoria relaţiilor politice dintre ţările acestei regiuni.

Noua criză a constituit un moment de cotitură atât din punct de vedere politic, diplomatic, cât şi din perspectiva consecinţelor tragice ale radicalizării conflictelor.

Miza acţiunilor politice care se desfăşoară în prezent este pacea pe termen lung între Israel şi lumea arabă.

Riscul declanşării unui război fără limite, alimentat de ură incontrolabilă, impune cu necesitate luarea unor decizii care să pună capăt tergiversării din cadrul unor negocieri considerate ineficiente şi de lungă durată.

Aceste decizii trebuie să ţină cont de rădăcinile adânci ale conflictului, care trebuie abordate deschis, flexibil şi constituie singura cale pentru construcţia unei păci durabile în Orientul Mijlociu.

Este interesant de pus în evidenţă cauzele şi temele negocierilor şi conflictelor, poziţionarea politică a diferitelor ţări din regiune, în ultimii 50 de ani – pentru a înţelege mai bine poziţia lor actuală, tendinţele evoluţiei viitoare în zona atât de complexă şi tensionată a Orientului Mijlociu.

Situaţia din Orientul Mijlociu din ultimele luni demonstrează faptul că procesul de pace de la Oslo deschis de declaraţia de la 13 septembrie 1993 este depăşit, că status quo-ul de până acum nu mai poate fi menţinut şi că este nevoie de trecerea la o nouă etapă în realizarea unei păci juste şi durabile care să ducă la evitarea instabilităţii din această zonă.

Trecerea bruscă de la negocierea care trebuia să aducă pacea la confruntări de maximă violenţă a marcat ambele tabere şi întreaga opinie publică. Un conflict de esenţă naţională a căpătat puternice accente confesionale, iar păstrarea “unităţii sacre” a devenit stindardul celor mai aprige confruntări.

Experienţa de până acum a arătat că rolul de mediator al SUA nu este suficient. Din această perspectivă, este semnificativ faptul că la summit-ul de la Sharm-el-Sheikh, din 16-17 octombrie 2000, au fost invitaţi şi reprezentanţi ai ONU şi ai Uniunii Europene. La Forumul de la Davos, din ianuarie 2001, Secretarul general al ONU a îndeplinit misiunea de mediator între cele două părţi. 

Deşi este evident că s-a întors o pagină din istoria conflictului israeliano-palestinian, au rămas unele bunuri câştigate; schimbul de teritorii pentru o pace durabilă, stabilit la Madrid, în octombrie 1991, a fost admis de ambele părţi. 

Datorită acordului de la Oslo din 1993, israelienii şi palestinienii au luat decizia istorică de a-şi recunoaşte reciproc drepturile naţionale, în particular, cel de a trăi într-un stat suveran, în pace şi securitate.

Această schimbare majoră s-a datorat mai multor factori: rezistenţa palestiniană care a culminat cu Intifada dintre 1987-1993, nevoia unei păci cu lumea arabă, schimbarea relaţiilor cu Iordania şi Egiptul, etc.

Chiar şi la nivelul opiniei publice s-au produs schimbări importante renunţându-se la ideea “marelui Israel” sau a unei “Palestine arabe unificate”. Sondajele de opinie au reflectat dorinţa de pace a celor două comunităţi ca şi înţelegerea faptului că israelienii şi palestinienii sunt “condamnaţi” să coexiste în două state, ceea ce a dus la conturarea pe plan politic a unor poziţii mai realiste.

Vizita din 28 septembrie 2000 a lui Ariel Sharon pe Esplanada Haram al Sharif a declanşat o nouă Intifadă palestiniană şi o puternică mişcare de solidaritate a lumii arabe. Conform majorităţii analiştilor politici, aceste evenimente au adus în prim plan elementele care erodează negocierile de pace: intoleranţa şi violenţa, incapacitatea SUA de a media imparţial, poziţia comunităţii internaţionale, trenarea rezolvării unor probleme fundamentale aflate în discuţie, nerespectarea acordurilor stabilite. Rezultatele alegerilor din Israel care au dus la victoria lui Ariel Sharon, cunoscut pentru atitudinea sa intransigentă, liderul unui partid de dreapta cu puternice accente extremiste obligă la regândirea strategiilor politice şi diplomatice, având la bază realizarea unui bilanţ al negocierilor de pace de până acum.

Procesul de pace pare acum a fi abordat din alte perspective, iar negocierile de pace israeliano-palestiniene se vor confrunta cu noi provocări ce vor duce la soluţii sau noi probleme.

2. Scurtă cronologie a evenimentelor politice şi diplomatice din Orientul Mijlociu

1948 - după proclamarea statului Israel, armatele statelor arabe, care au refuzat planul de împărţire al ONU, pătrund în Palestina.

1948-1949 - se desfăşoară războiul Palestinei care se sfârşeşte prin victoria statului evreu şi încheierea unui armistiţiu semnat de Israel şi vecinii arabi.

1949 - are loc anexarea Cisiordaniei, iar Egiptul asigură controlul asupra regiunii Gaza. În octombrie, Israelul refuză planul de pace al ONU, acceptat de Egipt, Siria, Liban şi Iordania.

1955 - se încheie pacea de la Bagdad (24 februarie), dar în 28 februarie armatele israeliene atacă Gaza.

1956 - Preşedintele Nasser naţionalizează canalul Suez, iar în octombrie se declanşează agresiunea Israelului, Franţei, Marii Britanii împotriva Egiptului.

1958 - Egiptul şi Siria se unesc în cadrul Republicii Arabe Unite (RAU). După 3 ani are loc separarea lor.

1967 - se organizează prima reuniune la nivel înalt a statelor arabe la Cairo, după care, la 29 mai, se creează Organizaţia pentru Eliberarea Palestinei (OLP).

1968 - 5 iunie - Israelul atacă Egiptul, Siria şi Iordania, ocupă regiunile Sinaiului, Golanului, Cisiordaniei, Gaza, Ierusalimului de Est. Începe procesul de colonizare evreiească şi se aplică jurisdicţia israeliană în partea arabă a Ierusalimului.

1970 - au loc grave confruntări (“septembrie negru”) între OLP şi armata iordaniană, încheiate cu expulzarea OLP din Iordania. Rezistenţa palestiniană se instalează în Liban.

1973 - se desfăşoară operaţiuni israeliene la Beirut, urmate de asasinarea a trei importanţi lideri ai OLP.

1973 - 6 octombrie - are loc ofensiva trupelor egiptene şi siriene împotriva Israelului. Începe, astfel, “războiul din octombrie” numit şi “războiul Yom Kippur”.

1975 - începe războiul civil din Liban.

1976 - se desfăşoară intervenţia masivă a trupelor siriene în Liban, împotriva OLP şi Mişcării Naţionale Libaneze.

1978 - Israelul invadează sudul Libanului. În acelaşi an, pe 17 septembrie, se semnează acordul de la Camp David - între Egipt, Israel - sub egida ONU, iar în 5 noiembrie are loc summit-ul arab de la Bagdad care condamnă acordurile de la Camp David.

1979 - se semnează tratatul de pace între Egipt şi Israel, la Washington.

1981- se desfăşoară războiul israeliano-palestinian la frontiera libaneză, timp în care Israelul bombardează Beirutul. Are loc asasinarea preşedintelui Sadat, iar în 14 decembrie, Israelul anexează Golanul.

1982 –începe invadarea Libanului de către Israel, urmată fiind de asasinarea preşedintelui libanez. Trupele israeliene intră în Beirut şi atacă taberele palestiniene.

1983 - acord de pace libanezo-israelian. Se declanşează războiul civil în Liban urmat de retragerea Israelului din Liban.

1990 - se declanşează criza din Golf.

1991 – la 30 octombrie se organizează Conferinţa de la Madrid care deschide negocieri de pace bilaterale între Israel şi vecinii săi arabi.

1992 - La Moscova se continuă negocierile de pace multilaterale.

1993 - 13 septembrie: OLP şi guvernul israelian semnează Declaraţia de principii asupra aranjamentelor interimare referitoare la autoguvernare.

1994
- se relansează negocierile între Israel şi Siria şi se semnează tratatul de pace între Israel şi Iordania.

1996 - au loc atentate teroriste sângeroase organizate de Hamas şi atacuri ale mişcării Hezbollah contra Israelului, urmate de riposta Israelului în Liban.

1997 - se încheie un protocol referitor la Hebron şi are loc semnarea acordului de la Wye River.

1999 - se semnează acordul de la Sharm el Sheikh

2000 - are loc retragerea armatei israeliene din Libanul de Sud. În iulie – au loc negocierile de la Camp David. 

Pe 10 septembrie - Consiliul Central al OLP pune problema proclamării unui stat palestinian - prevăzută pentru 13 septembrie şi în 28 septembrie se redeschide o nouă criză prin vizita lui Ariel Sharon, liderul Partidului Likud, la Esplanada Moscheelor.

 

3. Negocierile israeliano-arabe

Din această incursiune istorică se poate observa că după crearea sa, la 14 mai 1948, statul Israel s-a aflat în război permanent cu vecinii săi arabi. După ani de conflicte armate, de tratative bilaterale oficiale între Israel şi statele arabe, negocierile de pace s-au deschis după Conferinţa de la Madrid, din 30 octombrie 1991.

Negocierile dintre Siria şi Israel au fost întrerupte după valul de atentate ale Mişcării Hamas în Israel. În 1999, cele două ţări au decis să reia discuţiile asupra retragerii armatei israeliene din înălţimile Golan şi Liban. Aceste discuţii s-au soldat cu un eşec în martie 2000, nefiind rezolvate problemele aflate în discuţie.

Înălţimea Golan reprezintă încă din antichitate o importanţă strategică deosebită datorită situării sale la frontierele dintre mai multe state arabe. Platoul a fost ocupat de Israel în 1967.

În timpul războiului din 1973, Siria a luptat alături de Egipt şi a recuperat o parte din platou, dar restul, 1150 km2, a fost anexat de Israel la 14 decembrie 1981, fapt nerecunoscut de ONU.

Pentru Israel acest platou reprezintă un interes deosebit aici aflându-se importante resurse de apă. Din punct de vedere militar prezintă un punct strategic important, aflându-se la graniţa dintre Siria şi Liban.

În problema Golanului, Israelul a dus politica faptului împlinit, colonizând progresiv platoul. În noiembrie 1999, se instalaseră pe platou 17000 de evrei.

În decembrie 1999, Israelul şi Siria au relansat negocierile de pace, pentru că Siria reprezintă un mare pericol militar pentru Israel. Opinia publică israeliană este favorabilă ideii de a apăra platoul, însă pacea cu Siria ar facilita pacea cu ansamblul ţărilor arabe. Bunele relaţii şi pacea ar duce la acordarea în continuare a ajutorului economic şi militar important din partea SUA şi UE. Dar retragerea israeliană la frontierele din 1967 de pe platoul Golan a întârziat şi negocierile s-au întrerupt în martie 2000.

Israelul doreşte să păstreze controlul asupra zonei şi pentru a supraveghea staţiile de ascultare de pe muntele Hermon. Siria doreşte însă o prezenţă americană sau internaţională în platou şi retragerea israeliană în 6 luni. Israelul solicită mai mulţi ani pentru retragere.

Noua putere siriană este hotărâtă să asigure în mod prioritar coeziunea naţională, mai ales prin burghezia sunnită care reprezintă 2/3 din populaţie şi care este capabilă să realizeze ieşirea din criza economică şi socială a ţării. Oricum, datorită situaţiei economice dificile, Siria rămâne în continuare o ţară puternic dependentă de sprijinul extern.

Referitor la poziţia Egiptului, este demn de remarcat faptul că de la proclamarea republicii, la 18 iunie 1953, Gamal Abdel Nasser a pus Egiptul în centrul lumii arabe şi al naţionalismului revoluţionar. După retragerea trupelor britanice, Egiptul se aliază cu Siria, formând Republica Arabă Unită (1958-1961) şi va avea relaţii foarte strânse cu URSS. În războiul din 1967, Egiptul este înfrânt, dar va fi susţinut de ruşi o lungă perioadă de timp.

În 1970, succesorul lui Nasser, Anuar al Sadat va duce o politică externă total opusă stabilind relaţii puternice cu marile puteri, mai ales cu SUA. Cu toate acestea, va intra în conflict cu Israelul la 6 octombrie 1973. În 1977, va semna acordul de la Camp David şi, în 1979, un tratat de pace cu Israelul, întârind astfel relaţiile cu SUA şi pierzând relaţiile privilegiate cu Moscova.

În anii ’80, Hosni Mubarak va duce o politică mai echilibrată între ţările arabe, pe de o parte, cu Israel şi cu Statele Unite, pe de altă parte.

În 1990, Cairo redevine sediul Ligii arabe, divizată doar de războiul din Golf, întrucât Egiptul, preluând conducerea coaliţiei arabe anti-irakiene, s-a apropiat foarte mult de Statele Unite şi de aliaţii lor. După acordurile de la Oslo, Egiptul este uşor marginalizat de axa Washington - Tel Aviv - Amman, dar, în mod fundamental economia sa rămâne dependentă de ajutorul internaţional.

Referitor la Liban, considerat mult timp o punte între lumea arabă şi lumea occidentală, putem vedea că de-a lungul celor 50 de ani a fost terenul confruntării între trupele siriene, cele israeliene şi rezistenţa palestiniană, instalată aici după ce a fost alungată din Iordania în 1970-1971.

Israelul are un interes deosebit pentru Liban, datorită resurselor sale de apă. Acestea au dus la numeroase confruntări de-a lungul timpului, punctul culminant fiind războiul civil din 1975.

În 1982, Israelul invadează Libanul din care se retrage la începutul anului 1985, păstrând însă legăturile cu partidele creştine.

În 1989, se încheie numeroase acorduri pentru stabilirea păcii şi noua conducere politică va respecta criteriile confesionale şi dezarmarea militarilor. În 1991, s-a semnat un tratat de fraternitate şi cooperare între Republica Siriană şi Republica Libaneză. În 1999, se reiau negocierile siriano-palestiniene care sunt suspendate în martie 2000.

Iordania, membru fondator al Ligii arabe, a devenit independentă în 1946. Regele Abdallah, asasinat la 20 iulie 1951 de un palestinian, a fost urmat de regele Hussein. Acesta şi-a manifestat explicit opţiunea pro-occidentală, împotriva sentimentelor populaţiei panarabe care a provocat multiple crize (1956-’57, 1965-1967, etc.). În “războiul celor 6 zile”, Iordania se aliază cu Nasser şi pierde Cisiordania şi Ierusalimul de Est. Ea va găzdui numeroşi refugiaţi palestinieni. 

În 1982, regele Hussein al Iordaniei avansează propunerea unei confederaţii iordaniano-palestiniene. Renunţă, însă, în 1988, la orice pretenţie asupra Cisiordaniei. Considerat ca un regim arab aliat al SUA, Iordania a susţinut însă Irakul în războiul din Golf, rupând legăturile cu monarhiile arabe din Golf şi răcind astfel relaţiile cu SUA. După Conferinţa de la Madrid, Iordania reia legăturile cu Occidentul, constituie o delegaţie comună iordaniano-palestiniană care să negocieze cu Israelul. La 26 octombrie 1994, Iordania semnează un tratat de pace cu Israelul, îndepărtându-se de mişcarea panarabă, pentru a asigura dezvoltarea economică şi stabilitatea ţării. Ea a participat chiar la alianţa militară israeliano-turcă, denunţată de celelalte ţări arabe. După moartea regelui Hussein, la 7 februarie 1999, Statele Unite şi ţările din Golf care suspendaseră orice ajutor financiar în 1991, l-au sprijinit pe noul rege Abdallah II. Acesta s-a arătat favorabil unei păci cu Israelul, a expulzat conducători ai mişcării Hamas şi ai altor mişcări islamiste foarte influente în Iordania. şara rămâne puternic marcată de criza economică datorată embargoului cu Irakul, relaţiilor comerciale cu Israelul care n-au avut rezultatele aşteptate. Astfel, economia iordaniană a rămas puternic dependentă de ajutorul american şi internaţional.

 

4. Negocierile israeliano-palestiniene

Procesul de pace din Orientul Mijlociu a fost deschis de Conferinţa de la Madrid (octombrie 1991). Conferinţa s-a desfăşurat sub copreşedinţia Statelor Unite ale Americii şi Uniunii Sovietice. 

Deoarece negocierile de pace din ultimul deceniu au fost tema unor materiale elaborate de Centrul pentru studii şi cercetări în ultimii ani, ne vom opri în mod deosebit la ultimele etape ale negocierilor, asupra summit-ului de la Camp David care a avut loc între 11-24 iulie 2000, la care au participat preşedintele american William Clinton, primul ministru israelian, Ehud Barak şi preşedintele Autorităţii Palestiniene , Yasser Arafat.

Obiectivul principal al reuniunii a fost ajungerea la un acord final asupra statutului teritoriilor palestiniene ocupate de Israel în iunie 1967. Dosarele în discuţie au fost foarte dificile. Ele au pus în evidenţă divergenţe majore între punctele de vedere ale celor două părţi, în special în problema Ierusalimului.

Nu a fost posibilă semnarea unui acord, dar s-a exprimat angajamentul de a continua efortul pentru a ajunge, cât mai curând posibil, la un acord final asupra tuturor dosarelor.

Este evident că pentru a ajunge la un acord asupra statutului final al teritoriilor palestiniene trebuie abordate dosarele aflate în discuţie:

· Problema Ierusalimului – este legată de statutul disputat al Oraşului Sfânt de către cele 3 religii, de colonizarea sa, mai ales a părţii de est, de către Israel. 

· Problema coloniilor – vizează coloniile evreieşti din teritoriile ocupate şi impactul lor asupra economiei palestiniene, precum şi respectarea dispoziţiilor acordului de la Sharm el-Sheikh în această problemă.

· Problema refugiaţilor – pune în discuţie problema diasporei palestiniene în regiune, discutarea rapoartele Naţiunilor Unite asupra acestei situaţii, dreptul la reîntoarcere a refugiaţilor palestinieni.

· Problema noului stat palestinian – implică stabilirea tipului de stat, a teritoriului, a populaţiei şi a viitorului acestora.

· Problema prizonierilor – se referă la eliberarea prizonierilor palestinieni deţinuţi şi la rapoartele Amnesty International asupra torturii în închisorile israeliene.

· Problema apei – impune ca în teritoriile palestiniene aceasta să aibă un loc aparte în cadrul negocierilor de pace şi să fie pusă în evidenţă dimensiunea sa regională.

1. Problema Ierusalimului

Oraşul Sfânt constituie cheia conflictelor dintre israelieni şi palestinieni, Ierusalimul având un statut extrem de disputat de-a lungul istoriei.

Conform planului de împărţire din 1947, Ierusalimului trebuia să fie un “corpus separatum” sub regim internaţional special. Dar primul război israeliano-arab a dus la divizarea de fapt a oraşului în partea de est şi partea sa vestică.

În 1967, trupele israeliene au ocupat partea de est a oraşului, iar jurisdicţia şi frontierele Ierusalimului s-au extins până în partea arabă a Ierusalimului de Est. Locuitorii palestinieni au statut de rezidenţi şi se supun legii israeliene comune, beneficiind de aceleaşi avantaje sociale ca şi israelienii. Între timp, restricţiile de acces ale celor cu statut de rezident ca şi discriminările s-au înmulţit, pe motiv că Ierusalimul nu mai este centrul comunităţii lor. Astfel, arabii sunt deseori consideraţi ca străini şi ameninţaţi cu expulzarea.

La 30 iulie 1980, o lege fundamentală a Parlamentului israelian a proclamat “Ierusalimul întregit şi reunificat, capitala statului Israel”, decizie condamnată de ONU. De cealaltă parte, statele arabe, au proclamat la al-Qods, capitala statului palestinian independent.

Acordurile de pace de la Oslo, (Oslo I şi II) au adus problema Ierusalimului în negocierile finale. În cursul negocierilor secrete din 1996, israelienii au cerut o soluţionare în 3 puncte, în opoziţie cu palestinienii care revendicau Ierusalimul de Est, ca viitoare capitală a statului palestinian.

Israelienii au cerut: statut de extra-teritorialitate şi administrare palestiniană pentru Esplanada Moscheelor; crearea unei municipalităţi palestiniene în Ierusalimul de Est şi legarea de municipalitatea evreiască a Ierusalimului de Vest printr-un consiliu municipal (comun); menţinerea suveranităţii israeliene, excluzându-se sub orice formă dubla suveranitate.

Un text semnat de Yossi Beilin şi de negociatorul palestinian Abou Mazen a avansat o soluţie de compromis din partea palestiniană: Ierusalimul de Est să păstreze suveranitatea israeliană, dar satul Abou Dis, actualmente în afara Ierusalimului, să fie botezat al-Qods şi să poată deveni capitala statului palestinian.

După întâlnirea din noiembrie 1999 dintre Ehud Barak şi Yasser Arafat, tot la Oslo, problema statutului Ierusalimului a fost inclusă pe ordinea de zi a negocierilor. Asupra acestei probleme urma să se ajungă la un acord definitiv la 13 septembrie 2000.

Cert este că israelienii refuză o divizare a oraşului pe care îl consideră drept “capitala eternă”, iar palestinienii revendică partea estică a oraşului drept capitală a viitorului stat palestinian, dar acceptă faptul că nici o frontieră nu trebuie să divizeze oraşul. 

O altă problemă importantă este cea a colonizării oraşului. În Ierusalim se realizează vaste proiecte imobiliare care produc modificarea oraşului, încălcând dreptul internaţional şi rezoluţiile ONU. Politica de colonizare şi de extindere a oraşului au dus la instalarea a 180.000. de colonişti evrei în Ierusalimul de Est, în 1999.

Problema este deci, mai întâi de toate, demografică: nivelul creşterii populaţiei evreieşti este inferior ritmului de creştere al populaţiei arabe.

Doar un mare efort de mărire a ritmului colonizării ar permite statului israelian să neutralizeze presiunea populaţiei arabe şi să asigure dominaţia asupra Ierusalimului. Noile colonii ar putea să formeze o metropolă egală celei arabe. Conform Biroului Central de statistică, în 1998, Ierusalimul avea: 180.000. de locuitori - populaţie evreiască în Ierusalimul de Est, 250.000. de locuitori populaţie evreiască în Ierusalimul de Vest şi populaţia palestiniană – 200.000. de locuitori.

2. Problema coloniilor evreieşti 

În urma victoriei sale din iunie 1967, Israelul a început politica de colonizare în Cisiordania, Gaza şi Ierusalimul de Est, în numele securităţii şi apărării statului israelian. Această politică s-a accelarat după sosirea la putere a dreptei, în 1977. Au fost acordate facilităţi numeroase coloniştilor: subvenţii pe termen lung, reduceri de impozite şi li s-a acordat acelaşi statut ca şi israelienilor.

Astfel, coloniştii evrei se supun dreptului comun israelian, în timp ce palestinienii se supun legii militare.

Fundaţia pentru Pace în Orientul Mijlociu cu sediul în Washington a estimat că numărul coloniştilor evrei instalaţi în cele 200 de colonii se ridică la aproximativ 400 000 de persoane repartizate astfel: Cisiordania – 200.000 de colonişti repartizaţi în zona C, controlată exclusiv de israelieni: Gaza – 6.500 colonişti; Ierusalimul de Est – 180.000 colonişti; Golan – 17.000 colonişti.

Această politică de colonizare pune în discuţie unul din principiile fondatoare ale negocierilor de pace: schimbul de teritorii contra păcii, precum şi asigurarea viabilităţii unui stat palestinian.

Discutarea statutului coloniilor face parte din negocierile finale care trebuia să ducă la un acord definitiv înainte de 13 septembrie 2000.

Acordul de la Sharm al-Sheikh din, 4 septembrie 1999, a redefinit calendarul acordului de la Wye River, semnat în octombrie 1998. El prevedea 3 faze de retragere a israelienilor de pe teritoriile pe care le controlează exclusiv, iar pentru Cisiordania, reducerea controlului israelian de la 72% la 59%. Un alt fenomen important este cel al confiscării teritoriilor agricole, al expropierii şi demolării locuinţelor palestiniene, pe motiv că ele sunt ilegale, conform legilor otomane şi iordaniene din 1855 şi, respectiv, 1966.

4.3 Problema noului stat palestinian

Statutul final al teritoriilor autonome şi problema frontierelor entităţii palestiniene vor constitui obiectul negocierilor finale. Nici un acord, nici cel din 1993, nici cel din 1999 n-a menţionat noţiunea de “stat palestinian”.

Pentru Autoritatea Palestiniană nu există decât o soluţie: construirea statului palestinian independent care să deţină suveranitatea asupra ansamblului teritoriilor Cisiordaniei, Fâşiei Gaza şi Ierusalimului de Est. 

Guvernul Netanyahu s-a declarat împotriva ideii existenţei unui stat palestinian independent, dar după 1999, pare a fi acceptată ideea existenţei a două state sau, conform viziunii lui Ehud Barak, a unui “mini-stat palestinian” cu suveranitate limitată, mai ales în domeniul militar şi al controlului frontierelor.

După ultima retragere israeliană realizată în martie 2000, doar 40% din Cisiordania are o suveranitate completă sau parţială (18% în zona A; 22% în zona B). În teritoriile ocupate este încă nerezolvată problema refugiaţilor.

Se apreciază că actualmente există 3,6 milioane de refugiaţi palestinieni al căror drept de întoarcere a fost recunoscut de Rezoluţia 194 a Adunării Generale a Naţiunilor Unite din 11 decembrie 1948.

Conform acordurilor de la Oslo, Consiliul Palestinian şi şeful Autorităţii Executive a Consiliului formează Autoritatea Naţională Palestiniană Interimară.

Declaraţia de principii asupra aranjamentelor interimare de autonomie, semnată la 13 septembrie 1993, a prevăzut ca instituţiile Autorităţii Palestiniene să se păstreze până la expirarea perioadei de autonomie. Preşedintele Autorităţii, ales în ianuarie 1996, prin vot universal, conduce organul executiv responsabil în faţa Consiliului legislativ ales, de asemenea, prin vot universal. Palestinienii din afara ţării au fost excluşi de la alegeri, datorită opoziţiei Israelului.

Consiliul legislativ este compus din 88 de membri, 37 pentru Gaza şi 51 pentru Cisiordania. Preşedintele se bucură de sprijinul partidului său deţinând majoritatea, dar această majoritate este “temperată de independenţi” (3 FPEP, 6 islamişti, 3 “progresişti”).

Pe scena politică se manifestă preponderenţa Partidului Fath (Mişcarea de Eliberare Naţională), din cadrul OLP (Organizaţia pentru Eliberarea Palestinei) condus de Yasser Arafat. Preşedintele Arafat a pus în practică acordurile asupra autoguvernării şi s-a întors în Gaza la 1 iulie 1994. Alegerile din 1996 au dus la victoria partidului său şi la alegerea sa ca preşedinte al Autorităţii Palestiniene cu un procent de 88,1% din voturi. Ulterior, critici puternice au vizat corupţia şi nepotismul care au caracterizat puterea palestiniană, dar cea mai importantă problemă rămâne cea a succesiunii lui Yasser Arafat.

Opoziţia palestiniană a chemat la boicotarea acordurilor de la Oslo, dar a întâmpinat numeroase dificultăţi de adaptare la contextul politic legat de procesul de pace. Toate partidele de opoziţie aparţin OEP, cu excepţia grupării Hamas, foarte populară în rândul locuitorilor din teritoriile autonome.

FPEP (Frontul Popular de Eliberare a Palestinei) creat de George Habache este cunoscut pentru acţiunile sale extremiste (acţiuni de deturnare a unui avion -23 iulie 1968, acţiuni de provocare în Iordania şi antrenare a OEP în confruntările din septembrie 1970). FPEP activează în Israel, adoptând ca teorie marxism-leninismul. Frontul s-a opus deschiderii diplomatice realizate de Yasser Arafat şi are sprijin în Irak. El se opune acordurilor de la Oslo, dar n-a reuşit să realizeze un front unificat al opoziţiei.

FDEP (Frontul Democratic pentru Eliberarea Palestinei) - s-a născut din sciziunea de FPEP, în februarie 1969. Partidul lui Nayef Hawatmeh a susţinut ideea unui “mini-stat palestinian” şi este adept al ideologiei partidului comunist, a extremei stângi israeliene. Această opţiune politică a fost însoţită de o luptă teroristă dură. Frontul nu a reuşit să constituie o opoziţie unită şi a acceptat să participe în Consiliul Naţional Palestinian din Gaza în aprilie 1996.

FPSN (Frontul Palestinian de Salvare Naţională) a încercat, la rândul său, să realizeze o alternativă la OEP, regrupând FPLP, disidenţi ai Partidului Fath şi alte grupări de opoziţie care resping acordurile de pace actuale.

Partidul Poporului- fost partid comunist, s-a afirmat ca partizan al ideii de “mini-stat” palestinian care să coexiste cu statul israelian.

Hamas – Mişcarea de rezistenţă islamică a fost creată odată cu declanşarea Intifadei în 1987 de către Frăţia Musulmană prezentă din 1935 în Palestina. După ocuparea teritoriilor în 1967, s-a concentrat în jurul moscheelor şi sprijină populaţia săracă cu finanţare, mai ales din Arabia Saudită. Eliberarea Palestinei a rămas scopul final al activităţii sale şi urmăreşte, de asemenea, ca prioritate, reforma societăţii. Hamas a rămas singurul partid de opoziţie care nu face parte din OEP, aflându-se la originea valurilor de atentate sinucigaşe, urmate de numeroase arestări operate de poliţia israeliană. Aripa moderată a mişcării, cu baza în teritorii, rămâne foarte populară, mai ales prin activităţile sale sociale.

4.4 Acordul de la Sharm el-Sheikh – 4 septembrie 1999

Semnat la 4 septembrie 1999, acest acord a redefinit calendarul aplicării acordurilor de la Wye River referitoare la retragerea armatei israeliene, eliberarea prizonierilor şi încheierea unui acord definitiv asupra problemelor rămase în discuţie, până la data de 13 septembrie 2000.

Controlul exclusiv israelian asupra teritoriului Cisiordania trebuia redus de la 72% la 59%, iar Autoritatea Palestiniană trebuia să preia cu 11% mai mult sub control teritoriile respective.

Acordul prevedea 3 faze ale retragerii israeliene – momente ale celei de a doua etape a retragerii prevăzute în acordul Oslo II din 28 septembrie 1995:

· 5 septembrie 1999 – transferul a 7% din zona C din Cisiordania, aflată sub control exclusiv israelian şi din zona B – aflată sub control israeliano-palestinian;

· 15 noiembrie 1999 – transferul a 2% din zona B în zona A (aflată sub control exclusiv palestinian) şi a 3% din zona C în zona B;

· ianuarie 2000 – transferul a 1% din zona C în zona A şi a 5,1% din zona B în zona A.

 

 

 

 

 

 

 

 

 

 

 

 

 

 

II. Criza recentă din Orientul Mijlociu

 

 

1. Evenimentele care au declanşat criza

 

Vizita din 28 septembrie 2000, a liderului opoziţiei israeliene, Ariel Sharon, la Esplanada Moscheelor, al treilea loc sfânt din Ierusalim, avea să fie detonatorul unei noi crize în Orientul Mijlociu. şinând cont de impasul în care se afla procesul de pace israeliano-palestinian, astfel de gesturi au sporit tensiunea şi au radicalizat criza din regiune, producând multe victime omeneşti. Conform observatorilor politici, premierul Israelului, Ehud Barak nu a ştiut sau nu a putut să oprească acţiunea liderului Likud. El nu putea să împiedice vizita, dar putea măcar să o condamne în mod public. Nu a făcut-o, iar consecinţele au fost dezastruoase: zile de violenţă care au produs numeroase victime pe Esplanada Moscheelor şi o parte din Gaza şi Cisiordania. Acestea au fost cele mai grave evenimente petrecute în regiune în ultimii patru ani. A fost vorba despre o luptă diferită de Intifada anilor ’80. Palestinienii au dispus acum de poliţişti înarmaţi, care s-au opus cu foc deschis soldaţilor evrei. Tinerii arabi au recurs la arme, nu numai la pietre şi chiar la bombe incendiare şi la acte teroriste. 

În noiembrie 1987, când a izbucnit, Intifada s-a ridicat împotriva “ocupantului israelian”. Autorii acelei revolte populare reprezentau o întreagă generaţie născută sub dominaţia israeliană, inaugurată cu anul 1967. Acest protest s-a ridicat atât împotriva israelienilor, cât şi împotriva ineficienţei OEP (Organizaţia pentru Eliberarea Palestinei), condusă de Yasser Arafat, angajat într-o mişcare pur politică, de la sfârşitul anilor ‘70 şi care nu a dat nici un rezultat. O anumită convergenţă între punctele de vedere dintre liderul palestinian şi premierul israelian de atunci, Shimon Peres, în direcţia angajării unui proces negociator între cele două părţi, avea să fie singurul răspuns capabil de a câştiga timp şi de a miza pe pace. Yasser Arafat a putut astfel să câştige preşedinţia Autorităţii Palestiniene, derivată din acordurile de la Washington, din 1993, iar Israelul să obţină un armistiţiu, încălcat doar de radicalii mişcării Hamas. 

Generaţia palestiniană de azi este cea care a trăit în timpul procesului negociator şi al autonomiei semitolerate. Există părerea că negocierile de pace au fost ineficiente, atât pentru a recunoaşte statul palestinian cu adevărat suveran, cât şi pentru a recupera lăcaşurile musulmane sfinte din Ierusalim.

După evenimentele actuale, palestinienii şi israelienii s-au învinovăţit reciproc de cele întâmplate. Liderii evrei i-au cerut lui Yasser Arafat să pună capăt dezordinii, în timp ce liderul OEP, alături de ceilalţi responsabili arabi din Orientul Mijlociu, au acuzat Israelul că le-a declarat război, spunând că sunt pregătiţi de confruntare. Desfăşurarea tancurilor de luptă, a elicopterelor şi a miilor de soldaţi, confruntările cu arme de foc, baricadele, bombele incendiare, toate acestea au făcut ca pacea să fie serios ameninţată.

Comentatorii politici au arătat că Ariel Sharon a pus la încercare seriozitatea intenţiilor lui Barak faţă de problema suveranităţii israeliene asupra moscheelor de pe Muntele Templului. Ehud Barak pare că nu a trecut proba la care a fost supus pe plan intern şi n-a trecut nici examenul păcii. Observatorii politici au spus că s-a deschis, astfel, dosarul referitor la statutul Lăcaşurilor Sfinte, pentru a evita şi abordarea celorlalte probleme, cum ar fi coloniile evreieşti, refugiaţii şi problema noului stat palestinian. Vizita lui Ariel Sharon pe Muntele Templului a provocat o confruntare care a scos la iveală toate contradicţiile şi s-a transformat într-o luptă împotriva tentativei lui E.Barak de a dicta palestinienilor, dar şi israelienilor conservatori, principiile unei reglementări definitive. 

De cealaltă parte, poporul palestinian a plătit un preţ greu. După cum au relatat observatorii politici, se pare că Ehud Barak i-a dat generalului Mofaz (şeful Marelui Stat Major al armatei israeliene) “mână liberă”. Armele şi mijloacele de luptă folosite de Israel au arătat posibilitatea punerii în aplicare a unor acţiuni de forţă majoră, pregătite de statul evreu. Ministrul Securităţii Interne, prof. Shlomo Ben Ami, i-a acordat lui Alik Ron (şeful poliţiei din nordul Israelului) aceeaşi “mână liberă”pe care a primit-o şi generalul Mofaz din partea lui Ehud Barak. Populaţia arabă a protestat împotriva comportamentului brutal al Israelului faţă de cetăţenii palestinieni şi a exercitat presiuni directe asupra guvernului moscheii El Aqsa.

Majoritatea cetăţenilor de origine arabă ai Israelului au adoptat o poziţie clară, exprimându-şi solidaritatea politică cu lupta poporului palestinian pentru o reglementare justă, lipsită de dictatul lui E.Barak, atât ca cetăţeni ai Israelului, cât şi ca o parte a poporului palesinian. Este o cotitură politică importantă care, aşa cum subliniau observatorii politici, trebuie să fie luată în serios.

Însuşi Ariel Sharon, liderul Paridului Likud, cel care a declanşat conflictele a acţionat ca un general. El este un personaj simbolic, cu trecut semnificativ, care a participat la incursiunea din spatele liniilor egiptene, în timpul războiului din 1973 şi care a luat prin surprindere armata lui Sadat, schimbând complet soarta războiului în iunie 1982.

După cum afirmă observatorii politici israelieni, el a reprezentat atitudinea politică a celui care nu a ţinut niciodată seama de consecinţe, pentru el contând doar realizarea obiectivului. S-a angajat într-un conflict deschis cu Ehud Barak care a durat luni de zile şi s-a manifestat prin atacuri directe, moţiuni şi alianţe secrete. A folosit, astfel, toate mijloacele posibile, cu atributele unui general. Liderul Partidului Likud s-a gândit la o manevră pentru a-şi anihila rivalul şi pentru a provoca o criză în procesul de pace. Jucând acum cartea religiei – foarte importantă pe Pământul Sfânt – A.Sharon a făcut o incursiune în rândul musulmanilor cu intenţia clară de a demonstra israelienilor că are toate calităţile necesare unui conducător de stat capabil să îndeplinească o anume politică. 

 

2. Reacţii politice la declanşarea conflictului

2.1 Poziţia Israelului 

Este semnificativă poziţia Israelului din această perioadă pentru că ea reprezintă un aspect al atitudinii politice actuale faţă de relaţia cu palestinienii.

În cadrul unei conferinţe de presă la Ministerul Apărării din Tel Aviv, organizată la 8 octombrie a.c., premierul israelian, Ehud Barak, i-a dat un ultimatum de 48 de ore liderului palestinian, care trebuia să opteze între a pune capăt violenţelor în teritoriile ocupate sau a se confrunta cu sfârşitul procesului de pace şi cu o ripostă dură din partea Forţelor Defensive Israeliene (FDI). “Nu vom capitula în faţa violenţei. Oricine foloseşte violenţa împotriva noastră va fi întâmpinat cu forţă. Vom lupta cu aceeaşi hotărâre de care am dat dovadă în cadrul procesului de pace”, a declarat premierul, care a fost însoţit la conferinţa de presă de Şeful Statului Major, generalul Shaul Mofaz. Premierul israelian a mai precizat atunci că Y.Arafat ar putea pune capăt violenţelor dacă ar dori acest lucru “printr-un simplu ordin” şi că Israelul nu va negocia în cazul în care va fi atacat. “Dacă nu constatăm o schimbare, atunci vom considera că Arafat a pus capăt negocierilor de pace. Se va ordona ca forţele defensive şi de securitate să folosească toate mijloacele de care dispun pentru a pune capăt violenţelor”, a spus Ehud Barak. El a menţionat că planează impresia unui pericol pentru însăşi existenţa ţării, că o nouă situaţie se conturează, una din cele mai importante lupte din istoria Israelului, o luptă pentru dreptul la existenţă, ca popor liber, în această parte a lumii. 

Este semnificativ faptul că Ehud Barak îi avertiza pe adversarii Israelului să nu deschidă noi fronturi de conflict. “Suntem suficient de puternici pentru a ne apăra interesele şi nu recomand nimănui să pună la încercare capacităţile noastre operaţionale”.

Pericolul degenerării violenţelor într-o confruntare militară între Israel şi comunitatea arabă a fost menţionat atât de palestinieni cât şi de israelieni. 

În cadrul unei reuniuni de urgenţă a cabineului israelian, la Tel Aviv, la 8 octombrie a.c., Ehud Barak a atras atenţia că există potenţialul pentru o escaladare majoră a violenţelor şi a spus că vor exista “mai multe momente dificile în acestă luptă, dar vom câştiga nu numai pentru că avem dreptate, ci şi pentru că suntem mai puternici”.

Ehud Barak a declarat, încă de la Camp David că, dacă procesul va eşua şi va urma o confruntare, Israelul va fi capabil să spună comunităţii internaţionale şi propriului popor, că a făcut tot ce i-a stat în putere pentru a se ajunge la pace şi a o institui. În urma eforturilor diplomatice internaţionale concertate de a preveni escaladarea şi extinderea conflictului în Orientul Mijlociu, el a decis să dea diplomaţiei o nouă şansă, înainte de a trece la măsuri mai dure de stăvilire a revoltei palestiniene.

2.2 Poziţia palestiniană

Comentând ultima criză din Orientul Mijlociu, Nabil Shaath, ministrul palestinian al planificării şi cooperării internaţionale, unul din principalii consilieri ai lui Yasser Arafat şi un veteran al negocierilor cu Israelul, observa într-un interviu: “Nu există nici o îndoială că israelienii au creat toată această situaţie din motive evidente: să-şi reprezinte revendicările asupra lăcaşului Haram al Sharif. Vor să demonstreze că îl ţin sub control, că pot aduce aici pe cine doresc şi că pot să împiedice intrarea palestinienilor în acest loc sfânt al Islamului. Vor să creeze o situaţie cu care să-şi consolideze exigenţele în procesul de pace. Vor să dea o lecţie palestinienilor, orice protest oricât de întemeiat ar fi şi oricât de mic ar fi gradul de violenţă, va fi primit cu o forţă de descurajare, care îi va ucide şi mutila elanul”. 

Grupurile extremiste palestiniene, care se opun lui Yasser Arafat, precum Frontul Popular pentru Eliberarea Palestinei, gruparea Hamas şi Mişcarea Jihadul Islamic, au anunţat că vor continua Intifada, având în vedere că acordul obţinut la Shar el-Sheikh ”nu serveşte decât intereselor Israelului şi ale aliaţilor SUA”. 

Faptul că mai puţin de 50% din teritoriul palestinian aparţine efectiv poporului palestinian pare să constituie o problemă pentru cei care au condamnat reţinerea de care a dat dovadă preşedintele Autorităţii Naţionale Palestiniene, Yasser Arafat, care a cedat israelienilor o şi mai mare parte din Ierusalimul de Est. 

Rashid Khaldi (directorul Centrului de studii internaţionale din cadrul Universităţii din Chicago, considerat, alături de Edward Said, conştiinţa palestinienilor din exil, autorul cărţii “Identitatea palestiniană: Construirea conştiinţei naţionale”), afirma că Y.Arafat ar fi trebuit să fie mult mai ferm faţă de israelieni pentru a-i constrânge să pună capăt ocupării Ierusalimului de Est, punând în aplicare a treia etapă a retragerii prevăzute de acordul interimar. Astăzi, problema este că israelienii controlează încă, 75% din Cisiordania, pe lângă toate punctele strategice şi intersecţiile din Fâşia Gaza. Analistul palestinian observa că administraţia Clinton a desfăşurat timp de şapte ani în Orientul Mijlociu o politică greşită. Ultima ei eroare a fost aceea de a-i obliga pe palestinieni să facă concesii ulterioare, în loc să-i determine pe israelieni să înţeleagă faptul că nu se poate începe o nouă rundă de negocieri până când aceştia nu respectă acordurile ultimei runde. Palestinienii nu au nimic, observa analistul, dar sunt dispuşi “să îşi dea viaţa”, şi ceea ce s-a întâmplat constituie rezultatul unor ani de dezamăgiri şi nemulţumiri profunde de partea palestinienilor faţă de ocuparea şi brutalităţile suferite din partea israelienilor. Este vorba de sentimente extrem de puternice care nu pot fi “aprinse” sau “stinse” la comandă. Un rol deosebit are comunitatea evreiască americană bogată şi influentă, atrage atenţia analistul. Puternicul lobby al evreilor americani făcut de 30 de sponsori multimiliardari foarte generoşi continuă să manipuleze politica externă americană şi, de la distanţă, pe cea internă din Israel. De cealaltă parte, Yasser Arafat se confruntă cu aceeaşi problemă şi de ani de zile este condiţionat de presiunile arabilor şi palestinienilor din străinătate. În acest context, raportul de forţe şi deciziile politice par a fi mai complexe şi mai dificile.

2.3 Poziţia ţărilor arabe

Prins între cererile americane şi israeliene ca Egiptul să-i tempereze pe palestinieni şi furia crescândă în lumea arabă pentru pierderile grele suferite de palestinieni în confruntările cu trupele israeliene în Gaza şi Cisiordania, Hosni Mubarak a acţionat, spun analiştii, ca un echilibrist. În spatele cortinei, el a lucrat pentru a promova soluţii diplomatice. În public, el i-a acordat un sprijin solid lui Yasser Arafat şi palestinienilor, acuzându-i pe israelieni pentru violenţe. Dar în toate acţiunile sale, Hosni Mubarak a atras atenţia că ciocnirile dintre israelieni şi palestinieni prezintă pericolul unei conflagraţii la scară mai mare, care ar putea duce la izbucnirea unui nou război israeliano-arab.

În Egipt au crescut presiunile interne pentru ruperea relaţiilor diplomatice cu Israelul. Ca rezultat, Egiptul, mediator-cheie în procesul de pace din Orientul Mijlociu, a adoptat la început o atitudine mai rigidă faţă de Israel. Schimbarea de atitudine faţă de Israel a Partidului Naţional Democrat (PND, de guvernare) s-a făcut pentru a evita pierderea unor mandate în favoarea opoziţiei islamice. O explozie de proteste anti-israeliene în Egipt ar putea avea consecinţe devastatoare pentru guvernul egiptean, apreciază analiştii politici. 

Cetăţenii egipteni, însă, nu sprijină politica faţă de Israel a guvernului lor. În perioada 4-10 octombrie 2000, poliţia egipteană s-a confruntat cu manifestări ale studenţilor, al căror număr a fost estimat la 20.000, care cereau guvernului ruperea relaţiilor diplomatice cu Israelul. Potrivit cotidianului “Al-Hayat”, cu sediul la Londra, populaţia predominant musulmană a Egiptului se opune relaţiilor diplomatice cu Israelul, în condiţiile în care aproximativ 94% din cele 67 milioane de locuitori ai Egiptului sunt musulmani.

“Frăţia Musulmană” este unul dintre cei mai duri critici şi se bucură de sprijinul populaţiei. Deşi a fost interzisă de guvern, gruparea islamică îşi menţine structurile de partid care acţionează sub forma unor organizaţii civile locale care furnizează servicii sociale. 

În perioada următoare, este puţin probabil ca Egiptul să-şi modifice relaţiile cu Israelul. Însă lipsa unei atitudini clare ar putea submina eforturile guvernului Mubarak de a menţine controlul asupra Parlamentului.

Egiptul, care a semnat un acord de pace cu Israelul, a devenit unul dintre mediatorii principali între Israel şi palestinieni. Această poziţie sporeşte importanţa Egiptului la nivel regional, dar şi în raport cu SUA, principalele aliate ale Israelului şi cea mai importantă sursă de ajutor financiar pentru Egipt ( 2,1 miliarde de dolari numai în 1999).

Iniţial, “Un front arab, puternic şi omogen împotriva Israelului”, părea a fi deviza lumii arabe. Preşedintele sirian, Bashar al-Assad, precursor al acestei idei, s-a deplasat la Riad, capitala Arabiei Saudite, pentru a analiza împreună cu liderii acestei ţări un mod de acţiune concertat împotriva statului israelian. Guvernul sirian, prin comunicatul radiodifuzat cu această ocazie, a dat clar de înţeles că: “ambiţiile expansioniste necesită un răspuns arab care să fie la înălţimea provocărilor şi solicitătilor popoarelor arabe şi care să pună în evidenţă hotărârea lor de a-şi vărsa sângele şi de a face sacrificii”.

Liderul libian, Moammar el Ghaddafi, a afirmat că ţările arabe sunt incapabile să dea dovadă de o forţă comună împotriva Israelului, observând că unitatea împotriva statului evreu există în schimb între grupurile şi naţiunile arabe mai radicale. 

Preşedintele irakian, Saddam Hussein, a declarat recent şi el că Jihadul (războiul sfânt) este singura cale de “a elibera Palestina” prin intermediul “mobilizării forţelor naţiunilor arabe”. 

La summit-ul arab de la Cairo din 20 octombrie 2000, textul final adoptat cu majoritate de voturi, n-a urmat poziţia radicală a Irakului şi Libiei, adică apelul la războiul sfânt. Chiar premierul Ehud Barak a salutat “victoria înţelepciunii în lumea arabă” şi opţiunea pentru continuarea negocierilor de pace. şările arabe au decis să păstreze legăturile cu Israelul, să susţină palestinienii în demersurile lor pentru independenţă şi suveranitate şi să întreţină spiritul solidarităţii între ţările arabe. Liderii ţărilor arabe au recomandat Israelului să elimine practicile provocatoare şi politica de opresiune contra palestinienilor. Dincolo de aceste declaraţii, summit-urile arabe au adoptat o poziţie echilibrată, înclinând pentru continuarea negocierilor de pace. Aceste decizii nu au constituit o surpriză întrucât, aşa cum am prezentat în capitolul anterior referitor la negocierile arabo-israeliene, dincolo de declaraţiile politice incendiare, relaţiile politice şi economice dintre ţările arabe şi marile puteri, mai ales SUA, au avut un rol determinant. Acest lucru este semnificativ şi pentru evoluţiile ulterioare ale evenimentelor, pentru tendinţele pe termen lung ale situaţiei din Orientul Mijlociu.

 

 

 

2.4 Poziţia SUA

Pe parcursul celor două mandate, preşedintele Clinton a acordat o atenţie deosebită reglementării situaţiei din Orientul Mijlociu, una din principalele preocupări fiind supravieţuirea guvernului Barak. 

Dincolo de declaraţiile şi acţiunile politice, analiştii politici americani au observat că strategia SUA de implicare în procesul de pacificare a Orientului Mijlociu, s-a bazat pe câteva ipoteze:

· Convingerea forţelor internaţionale că, în cele din urmă, cele două popoare beligerante din Orientul Mijlociu, palestinienii şi israelienii, vor înceta conflictul, dacă nu din raţiuni de ordin etic, atunci presate de costurile propriei barbarii. 

· Convingerea că “politica paşilor mărunţi” părea a fi cea mai operabilă şi eficientă, în măsura în care le permitea celor două popoare să se acomodeze cu ideea de pace. Propunerea a fost încurajată de cunoscuta practică americană de personalizare a relaţiilor diplomatice internaţionale. 

· Supoziţia americană, acceptată şi de autorităţile israeliene consta în stabilirea a două priorităţi determinante: consolidarea securităţii regionale şi câştigarea încrederii reciproce. Cu alte cuvinte, doar în măsura în care vor fi puse la punct o serie de reglementări care să asigure securitatea ambelor părţi, se va putea trece la discutarea şi negocierea neînţelegerilor de fond dintre cele două părţi. 

Se pare că această strategie nu a fost confirmată decât pe termen scurt, fiind nevoie acum de o altă abordare.

Nouă Administraţie a SUA va avea nevoie de luni de zile pentru a avea o echipă pregătită şi operativă în problema Orientului Mijlociu, apreciază analiştii politici.

 

3. Summit-ul de la Sharm El Sheikh - 16 octombrie 2000

Summit-ul convocat de urgenţă pe 16 octombrie 2000 la Sharm El Sheikh, în Egipt, a încercat să obţină un acord de reinstalare a calmului în Israel, Cisiordania şi Gaza. S-a recunoscut că perioada de violenţe a radicalizat atitudinile şi a creat noi dificultăţi.

Reluarea paşilor spre o pace negociată a fost dificilă, dar faptul că premierul israelian Ehud Barak şi liderul palestinian Yasser Arafat au participat la summit, alături de preşedintele SUA, Bill Clinton şi alte personalităţi internaţionale a fost, în sine, un motiv de optimism.

Toţi participanţii au fost interesaţi în oprirea vărsărilor de sânge. Meritul de a-i fi adunat pe toţi la masa negocierilor îi revine lui Kofi Annan, Secretarul general al ONU. Deşi rolul său în diplomaţia din Orientul Mijlociu este relativ recent, observatorii au arătat că acest rol s-a dovedit până în prezent a fi unul constructiv. Palestinienii speră ca liderul ONU să ţină seama de preocupările lor, iar Israelul s-a arătat deschis faţă de o implicare accentuată a Naţiunilor Unite.

Textul declaraţiei comune privind cele trei obiective principale conţinute în acordul de la Sharm el-Sheikh, căruia i s-a dat citire, la 17 octombrie, de către preşedintele Bill Clinton, menţiona că “obiectivul principal a fost să se pună capăt violenţei actuale pentru a se putea relua eforturile spre pace. Liderii au acceptat trei obiective de bază şi măsuri pentru punerea lor în practică:

· Cele două părţi au fost de acord să facă declaraţii publice fără echivoc în care să cheme la încetarea violenţei. 

· Statele Unite vor constitui, împreună cu israelienii şi palestinienii, şi prin consultări cu secretarul general al Naţiunilor Unite, o misiune de informare privind evenimentele perioadei imediat anterioare, destinată, totodată, să prevină repetarea lor. Raportul comitetului va fi redactat de preşedintele american împreună cu Secretarul general al ONU şi în colaborare cu părţile. Raportul final va trebui să fie prezentat preşedintelui american înaintea publicării.

· Se va aborda problema rădăcinilor conflictului israeliano-palestinian, cale pentru a reîncepe negocierile şi a ajunge la un acord definitiv, în baza rezoluţiilor 242 şi 338 ale Consiliului de Securitate al ONU şi a acordurilor care au urmat. În această perspectivă, liderii au acceptat ca Statele Unite să consulte părţile în următoarea perioadă pentru a cădea de acord asupra manierei în care se va merge mai departe.

Summit-ul israeliano-palestinian s-a încheiat, deci, cu un acord privind oprirea violenţelor în Orientul Mijlociu şi crearea unei comisii de anchetă.

Dincolo de acordul convenit, summit-ul de la Sharm El-Sheikh, un moment important al procesului de pace din Orientul Mijlociu, a demonstrat că mai există încă suficientă voinţă politică pentru depăşirea tuturor disensiunilor, pentru revenirea la normal.

 

4. Planul Clinton pentru Orientul Mijlociu

Planul de pace pentru Orientul Mijlociu al preşedintelui Bill Clinton, lansat la sfârşitul anului 2000, a pus la dispoziţia echipelor de negociatori israelieni şi palestinieni câteva idei noi în vederea unui acord final, inclusiv o serie de propuneri privind controlul asupra celor mai disputate locuri religioase din Ierusalim, statutul refugiaţilor şi suveranitatea asupra teritoriilor. 

Referitor la Ierusalim, planul Clinton propune palestinienilor suveranitate deplină asupra zonelor locuite de arabi din Ierusalim şi o formă de suveranitate asupra zonei de suprafaţă a Muntelui Templului, unde se află numeroase locuri sfinte musulmane, între care moscheea Al Aqsa şi Templul Stâncii. În schimb, palestinenii s-ar angaja să nu efectueze săpături arheologice pe Muntele Templului, unde au fost ridicate primul şi al doilea templu ale poporului evreu. Zidul vestic, sectorul evreiesc din Oraşul Vechi şi cea mai mare parte a sectorului armean ar rămâne sub control israelian. Întregul oraş vechi va fi deschis şi Ierusalimul ar fi capitala ambelor ţări.

Din punctul de vedere al frontierelor, noul stat palestinian ar controla în proporţie de 100% Fâşia Gaza, iar Cisiordania în proporţie de 95%. Teritoriul de circa 5% ce ar rămâne sub controlul Israelului ar fi compensat de către transferul către palestinieni al altor teritorii şi de un pachet de asistenţă financiară. Israelul ar avea în schimb dreptul să menţină un grup de aşezări în care trăiesc în prezent 80% din colonii israelieni din Cisiordania şi nu ar fi obligat să accepte revenirea refugiaţilor palestinieni în cadrul statului evreu. Frontierele vor fi cele stabilite la 4 iunie 1967, cu mici modificări pentru care Israelul ar compensa Palestina (cu teritorii în Negev). Nu s-a discutat evacuarea coloniilor evreieşti din teritoriile anexate. 

Referitor la refugiaţii palestinieni, este important de reamintit că Rezoluţia 194 a Consiliului de Securitate al ONU, considerată drept baza unei reglementări juste a problemei refugiaţilor, stipulează reîntoarcerea refugiaţilor palestinieni la “căminele lor” acolo unde sunt, iar nu în “patria lor”, cum este menţionat în propunerea Clinton.

Refugiaţilor palestinieni li se va acorda dreptul de reîntoarcere la pământul lor, definit prin înţelegere ca aparţinând statului palestinian. Refugiaţii nu vor avea dreptul să se întoarcă în Israel, însă Israelul va absorbi zeci de mii de refugiaţi din considerente umanitare. Acest proces ar fi supravegheat internaţional şi Israelul ar fi responsabil de compensarea şi reaşezarea refugiaţilor.

După semnarea acestei înţelegeri, palestinienii şi israelienii ar declara încheierea conflictului, adică nici una din părţi nu va putea emite noi pretenţii drept condiţie pentru pace. Înţelegerea va fi implementată în două faze: prima, de 3 ani, a doua de 6 ani.

Ariel Sharon, noul premier ales al Israelului, se opune vehement unora dintre elementele planului Clinton, mai ales propunerilor legate de controlul palestinienilor asupra unor părţi din Ierusalim şi de întoarcerea refugiaţilor.

Răspunsul palestinian la oferta americană a fost incert. Negociatorii palestinieni nu pot fi de acord cu interzicerea revenirii refugiaţilor palestinieni în Israel. Circa 4 milioane de refugiaţi palestinieni trăiesc în prezent în tabere din Cisiordania şi Gaza, precum şi în Iordania, Liban şi în alte locuri din lumea arabă. Yasser Arafat le-a făcut promisiunea că se vor putea întoarce acasă după încheierea păcii. Liderii israelieni se opun, fireşte, unei modificări de asemenea proporţii la nivel demografic, care ar pune în pericol securitatea Israelului. 

În absenţa unei hărţi convenite a zonei şi datorită faptului că totalitatea zonei pe baza căreia au fost calculate procentajele nu este definită, este dificil de imaginat cum procentele propuse de SUA ar putea fi conciliate cu obiectivul unei continuităţi teritoriale palestiniene. 

Partea palestiniană a afirmat că nu are revendicări teritoriale în Israel, cu excepţia unui coridor care să lege Cisiordania de Fâşia Gaza, care să fie asigurat printr-un schimb de teritorii. Această propunere, asociată cu harta prezentată de partea israeliană cu prilejul ultimei serii de negocieri, face statul palestinian neviabil şi privat de un acces direct la frontierele internaţionale.

Partea palestiniană menţionează că principiul “blocurilor colonii” subordonează interesele palestinienilor, continuitatea statului lor şi controlul resurselor lor naturale intereselor israeliene legate de continuitatea coloniilor, considerate drept ilegale de către comunitatea internaţională. Acest principiu contrazice, de asemenea, criteriul unei reduceri la minimum a zonelor anexate şi a numărului palestinienilor afectaţi. O propunere care prevede anexarea a 4-6% din teritoriu ar dăuna în mod inevitabil intereselor vitale ale palestinienilor. Un anumit număr de sate palestiniene ar fi anexate Israelului, sporind numărul de palestinieni strămutaţi. 

În interviul luat unuia dintre negociatorii palestinieni, apărut recent în cotidianul “Le Monde”, acesta afirmă că orice teritoriu anexat trebuie să fie compensat prin acordarea altui teritoriu egal ca dimensiune şi ca valoare. 

În ceea ce priveşte retragerea trupelor israeliene din Cisiordania şi Gaza, Planul Clinton propune o perioadă de trei ani pentru realizarea acesteia, considerată mult prea mare.

Rashid L. Khaladi, director al Centrului de Studii Internaţionale la Universitatea din Chicago, afirmă că problema palestinienilor este aceea a restricţiilor sufocante impuse de Israel începând cu acordurile de pace de la Oslo. Palestinienii asociază Oslo cu expansiunea aşezărilor evreieşti pe un teritoriu care aparţinea palestinienilor, cu restricţiile de circulaţie, cu dublarea, în comparaţie cu anul 1991, a numărului de colonii şi cu “îngrădirea” comunităţilor palestiniene în Cisiordania şi Gaza. Palestinienii nu doresc altceva decât să trăiască cu demnitate şi să pună capăt situaţiei în care 15 “cantoane” palestiniene în 17,2% din Cisiordania şi în 60% din Fâşia Gaza sunt înconjurate de colonii evreieşti şi se află sub ocupaţia israelienilor, afirmă analistul palestinian.

Una din problemele centrale este problema Ierusalimului, iar formula din plan, potrivit căreia “zonele arabe sunt palestiniene, iar cele evreieşti – israeliene”, va fi imposibil de conciliat cu “maximul de contiguitate pentru cele două părţi”. Ea va duce mai degrabă la nişte insuliţe palestiniene în interiorul oraşului, separate unele de altele, consideră partea palestinaină.

Israelul are pretenţii de suveranitate asupra unui număr nedefinit din punct de vedere geografic, de “situri religioase” din Ierusalim. Palestinienii nu-şi pot da acordul decât pentru o formulă care să garanteze continuitatea zonelor palestiniene în interiorul oraşului, precum şi continuitatea Ierusalimului cu restul viitorului stat palestinian. 

În problema Ierusalimului a mai fost formulată o propunere, a Vaticanului, prin care Ierusalimul ar deveni un oraş internaţional, asemănător planului de împărţire propus de ONU în 1947 ce făcea din Ierusalim un “corpus separatum”.

Politologul israelian Zeev Sternhell afirmă că, referitor la Ierusalim, este vorba despre o situaţie care, din cauza legăturii indestructibile dintre sacru şi profan, dintre religios şi politic, nu poate fi abordată pe baza principiilor şi a metodelor tradiţionale de drept internaţional. Se pare că soluţia propusă de preşedintele Clinton celor două părţi este dominant politică. Este vorba de renunţarea la motivele istorice şi religioase invocate de fiecare parte în favoarea sa, iniţiindu-se un proces de “convieţuire paşnică” într-un cadru juridic şi teritorial bine definit.

Analistul israelian afirmă că această abordare are o tradiţie istorică şi că ar implica o “revoluţie culturală” în sens umanist şi laic la nivelul opiniei publice israeliene. Problema Ierusalimului a apărut imediat după pierderea oraşului de către creştini, în anul 1244, astfel încât la jumătatea secolului al XIX-lea, sultanii otomani au fost nevoiţi să-şi asume rolul de arbitru, împărţind Locurile Sacre între bisericile creştine. Atunci a apărut ideea recunoaşterii unui “statut internaţional”, atât oraşului cât şi Locurilor Sfinte. Ideea a fost reluată în Rezoluţia ONU nr.181, care, împărţind Palestina între israelieni şi arabi, făcea din Ierusalim un “corp separat” şi prevedea “un regim internaţional special” pentru Locurile Sfinte: o decizie care nu a fost pusă niciodată în practică. 

Problema Ierusalimului nu a fost niciodată abordată nici la Camp David (1978), nici la Madrid (1991), nici la Oslo (1995), nici la Wye Plantation (1998). Aceasta a fost abordată abia în iulie 2000, la Camp Davidşi a devenit una dintre cauzele principale ale eşecului acestui summit israeliano-palestinian. Proiectul favorabil internaţionalizării teritoriale a oraşului s-a adăugat cererii privind elaborarea unui “statut garantat pe plan internaţional”, care să asigure libertate de cult, respectarea, conservarea şi accesul la Locurile Sfinte pentru cele trei religii, într-un cadru care să garanteze apărarea caracterului istoric şi religios al oraşului, precum şi asigurarea drepturilor religioase şi civile ale persoanelor şi comunităţilor confesionale.

Efraim Inbar, directorul Centrului Begin-Sadat pentru Studii Strategice din cadrul Universitaţii Bar-Ilan sublinia implicaţiile asupra securităţii pe care le-ar avea concesiile cu privire la Ierusalim.

În limbajul strategic israelian, problemele de securitate sunt, de obicei, împărţite în două categorii distincte: probleme de securitate de bază şi probleme de securitate curentă, afirmă analistul.

Securitatea de bază se referă la ameninţările la adresa existenţei şi integrităţii teritoriale a Israelului. Securitatea curentă se referă la ameninţările la adresa vieţii israelienilor de rând din interiorul Israelului şi de-a lungul graniţelor sale. Ambele situaţii ridică probleme serioase de securitate. 

O problemă de securitate este apărarea Israelului de un atac major venit din est. Într-o asemena poziţie defensivă, Ierusalimul este o componentă importantă, poziţie care cere abilitate pentru mişcarea rapidă a trupelor de pe coastă.

Singurul drum lateral de la coastă la Valea Iordanului, teritoriu care este locuit în majoritate de evrei şi deci mai uşor de apărat, este prin Ierusalim. Aceste argumente arată importanţa strategică a oraşului, precum şi nevoia de control asupra împrejurimilor sale.

Analistul israelian afirmă, totodată, că Ierusalimul este cea mai importantă joncţiune în cazul deplasării armatelor de-a lungul axei vest-est sau nord-sud. Dacă se permite controlarea de către palestinieni a unor părţi ale Ierusalimului şi a unor zone din apropierea oraşului, Israelul va pierde capacitatea de a-şi mişca armatele în mod liber în caz de urgenţă.

În termenii securităţii curente, divizarea controlului asupra securităţii de-a lungul liniei etnice în Ierusalim înseamnă transformarea Oraşului Sfânt într-un nou Belfast. Într-un oraş divizat, viaţa ar putea deveni de nesuportat pentru evrei şi ar încuraja emigraţia. Divizarea Ierusalimului va slăbi, probabil, şi mai mult legăturile anumitor sectoare laice cu istoria iudaică, încheie analistul israelian.

 

 

 

 

 

 

 

 

 

 

III. REZULTATELE ALEGERILOR DIN ISRAEL – MOMENT

IMPORTANT AL EVOLUşIEI SITUAşIEI DIN ORIENTUL MIJLOCIU

1. Contextul social-politic al desfăşurării alegerilor

La 50 de ani de la crearea sa, un bilant profund şi complex arată că Israelul a devenit un stat independent, puternic economic, politic, militar, cu o cultură în plină afirmare şi care beneficiază de un important sprijin financiar internaţional (numai SUA acordă anual un sprijin de 3 miliarde de dolari).

Demn de remarcat este faptul că Orientul Mijlociu rămâne, potrivit recentului raport al Institutului Internaţional de Studii Strategice, prima piaţă a armelor din lume, urcarea spectaculoasă a preţului petrolului riscând să incite guvernele din regiune să-şi depăşească bugetele în domeniu prevăzute pentru acest an. Ansamblul cheltuielilor militare ale ţărilor Orientului Mijlociu a atins anul trecut suma de 60 miliarde dolari, precizează documentul dat publicităţii la Londra, cu menţiunea că nu au fost împlinite previziunile bugetare iniţiale, de scădere cu 5% a cheltuielilor. Arabia Saudită este, de departe, primul cumpărător de arme din lume, bugetul militar al acestei ţări în anul 2000 fiind 18,7 miliarde dolari, cu 2,2 % mai mare decât în 1999. Al doilea stat din regiune în privinţa măririi bugetului militar este Israelul, cu 8,8 miliarde dolari, care nu reprezintă însă decât 8,9% din produsul său intern brut, faţă de 10-12% în cei cinci ani precedenţi.

Condiţiile specifice în care s-a întemeiat şi consolidat statul Israel au determinat o dinamică şi o diversitate deosebită din punct de vedere demografic, cultural şi social, ceea ce a dus la apariţia unor probleme extrem de complexe, atât pe plan intern, cât şi pe plan extern. Semnarea tratatelor de pace cu Egiptul şi Iordania, ca şi stabilirea dialogului politic cu Organizaţia pentru Eliberarea Palestinei n-au fost însă suficiente pentru realizarea unei păci durabile în Orientul Mijlociu. Dinamica contradictorie a procesului de pace se explică în parte şi prin situaţia internă a societăţii israeliene. 

La începuturile sale, statul israelian promovase apărarea şării Sfinte de duşmanul arab şi întemeierea unei societăţi egalitare cu puternic spirit comunitar. Actualmente, societatea israeliană pare puternic marcată de divizare şi în plin proces de schimbare social-politică şi culturală. 

În primii 15 ani ai existenţei sale, statul Israel a primit peste un milion de imigranţi, care au fost nevoiţi să se integreze în noua societate care primea, la rândul ei, diversitatea culturală a noilor veniţi. Construirea identităţii israeliene a avut ritmuri diferite în diferitele zone ale ţării* , fiind în mare parte dinamică şi astăzi.Evreii tradiţionalişti, ca şi arabii din Israel, au fost la început plasaţi la periferia sistemului politic. Ulterior, o parte a arabilor a fost atrasă de mişcările palestiniene, de partidele comuniste arabe, iar o altă parte s-a integrat în societatea israeliană, intrând în jocul politic intern. 

Procesul integrării naţionale, desfăşurat între anii 1948 – 1963, a avut drept scop consolidarea statului evreu. Statul avea datoria să realizeze mobilizarea colectivă a societăţii printr-un consens naţional între stânga şi dreapta politică. Anii ’70 au adus în prim plan dezbaterea în jurul teritoriilor ocupate, care a dus la recompunerea scenei politice israeliene. 

Stânga a considerat aceste teritorii o monedă de schimb pentru a obţine pacea cu Iordania şi a adoptat principiul compromisului teritorial* . Dreapta israeliană a elaborat o concepţie integralistă asupra teritoriului Israelului, afirmând un naţionalism intransigent. 

Transformările din interiorul societăţii israeliene au dus la radicalizarea politică a segmentelor sale religioase. 

Victoria militară a israelienilor din 1967 a întărit opţiunea pentru păstrarea integrităţii teritoriale a Israelului, care devine element central al politicii sale. De asemenea, a fost încurajată dezvoltarea prezenţei evreieşti în teritoriile ocupate. 

Distincţia dintre tradiţionalişti şi ultra-ortodocşi s-a estompat în numele unei intransigenţe comune, unui puternic naţionalism, ceea ce a dus la colaborări politice în cadrul unor coaliţii guvernamentale. 

Această conversiune masivă a lumii religioase spre un naţionalism intransigent a dus la apariţia Partidului Shass – un partid de tip etnico-religios. 

Partidul Likud este şi el purtătorul aceluiaşi mesaj electoral naţionalist, care a susţinut afirmarea puterii militare a Israelului şi a identităţii sale naţionale. Alegerea naţionalismului devine mai atractivă electoral într-o societate marcată de inegalităţi sociale şi politice. 

Aceste schimbări au produs manifestarea a două câmpuri politice: naţionalismul intransigent din jurul Likudului şi cel al naţionalismului moderat din jurul Partidului Muncii. 

Încă din anii ’80, acest bloc naţionalist-religios s-a consolidat pe fondul unor realităţi economice din ce în ce mai liberale. Stânga însăşi a cunoscut o puternică deplasare spre liberalismul economic, prin planul de stabilizare economică din 1985, urmat de masive acţiuni de privatizare în timpul lui Shimon Peres. 

Procesul de pace deschis de acordurile de la Oslo n-au făcut decât să accenueze clivajul dintre cei doi poli şi să constituie revelatorul rupturii politice din interiorul societăţii israeliene.

Procesul de pace a provocat manifestarea contradicţiilor sociale existente, a confruntărilor asupra viitorului Israelului care au dus la asasinarea lui Yitzak Rabin, în noiembrie 1995.

Divizarea între adepţii unui Israel mai religios şi a unui Israel mai laic este, de fapt, divizarea între două concepţii despre statul Israel. Pentru naţionalişti, statul trebuie să-şi reafirme forţa sa specifică de a reunifica societatea israeliană. Pentru stânga, statul trebuie să fie mai liberal, mai integrat în modernizarea mondială. 

Un recent sondaj publicat de Universitatea din Tel-Aviv arată că, în pofida Intifadei, doar 40% dintre cei chestionaţi citează ca principala ameninţare împotriva statului evreu conflictul arabo-israelian; restul a situat în centrul preocupărilor accentuarea diferenţelor şi divizărilor care persistă în sânul societăţii. 

Laicii contestă privilegiile ultrareligioşilor, populaţia arabă din Israel acuză discriminările în raport cu cetăţenii israelieni, pacifiştii critică opţiunea pentru Ariel Sharon, care preferă păcii securitatea.

Compoziţia Parlamentului din 1999 reflectă aceste sciziuni. Astfel, deosebirile sociale într-o societate care se confruntă cu mondializarea au accentuat caracterul de divizare al societăţii israeliene care conferă un grad mare de instabilitate politică şi socială. Evreii originari din lumea arabă se plâng de un tratament discriminatoriu fiind plasaţi departe de zonele centrale şi ocupând poziţii defavorizate ale piramidei sociale israeliene. Aceste divizări se suprapun peste divizările de ordin etnic şi religios, peste diferenţele dintre comunităţile de imigranţi şi restul societăţii. 

Din punct de vedere economic şi militar, poziţia Israelului este însă foarte consolidată şi sprijinită din exterior.

Din punct de vedere politic, Israelul nu mai putea fi condus de un guvern fără o susţinere politică, iar Ehud Barak, premierul laburist israelian, nu a avut de ales şi şi-a prezentat demisia.

Comentatorii politici au observat că atitudinea fostului prim-ministru, caracterizată de gesturi îndrăzneţe şi dări înapoi bruşte, i-a derutat pe aliaţii săi care l-au părăsit rând pe rând. După ce a tergiversat acordul final cu palestinienii, fostul premier israelian nu a putut împiedica izbucnirea unui conflict în teritorii, care s-a extins în interiorul graniţelor Israelului.

Ehud Barak şi-a epuizat în decurs de 15 luni capitalul de încredere; fostul şef de Stat Major, un militar strălucit, s-a dovedit a fi un şef de guvern mediocru.

Marwan Bishara, specialist în probleme israeliene în cadrul Şcolii de Înalte Studii Politice, observa că politica lui Ehud Barak i-a aruncat pe evrei într-o crescândă confuzie. Dacă într-o zi deschidea negocierile cu partidele religioase, a doua zi purta discuţii cu cele laice. Evreilor nu la era clar dacă Ehud Barak se înfrunta cu Ariel Sharon sau cu Yasser Arafat, dacă era liderul menit să le aducă pacea sau “omul de fier” care ordonă asasinarea liderilor palestinieni. Dar, din păcate, evreii au avut de ales între doi generali, observă analistul.

În Israel, partizanii păcii sunt de părere că Partidul Muncii ar trebui transformat într-un partid al păcii, care să poată oferi adevăraţi oameni de stat şi nu doar generali.

2. Miza campaniei electorale: pacea în Orientul Mijlociu

Campania electorală desfăşurată cu prilejul alegerilor primului-ministru al Israelului a pus faţă în faţă doi candidaţi: Ehud Barak, reprezentant al Partidului Muncii, şi Ariel Sharon, din partea Partidului Likud. Întreaga campanie a fost dominată de punerea în evidenţă a calităţilor militare ale celor doi candidaţi, a trecutului lor legat de apărarea intereselor Israelului, mai ales în episodul intervenţiei din Liban. 

Ambii candidaţi s-au prezentat ca apărători ai păcii, aceasta dovedind că una din temele centrale ale acestui scrutin a fost pacea în Orientul Mijlociu. 

Scrutinul a fost un fel de referendum asupra modului în care se vor desfăşura tratativele de pace cu palestinienii, dar şi o repunere în discuţie a identităţii societăţii israeliene. 

Majoritatea israelienilor continuă să aibă încredere într-o pace negociată, dar au exitat nemulţumiri legate de modul în care s-au abordat aceste negocieri: inconsecvenţa atitudinii politice, contradicţia dintre discurs şi acţiunea politică reală. A creat nelinişte şi eşecul negocierilor anterioare care a dus la izbucnirea revoltei palestiniene. Noua etapă a negocierilor de pace impune o schimbare în strategia Israelului. 

Prezenţa masivă în Parlament a ultrareligioşilor şi a emigranţilor a făcut dificilă luarea unor decizii majore pe dosarele tensionate din zonă. Se apreciază că presiunea agendei interne şi externe va lăsa în continuare puţin loc de manevră primului ministru. 

Mai mult ca oricând, în prim plan va apărea relaţia dintre secularişti şi religioşi, mai ales în momentul în care pe agenda negocierilor de pace a apărut problema statutului Ierusalimului, a întoarcerii refigiaţilor şi a unei păci globale cu arabii. Momentul actual al relaţiilor cu ţările arabe şi cu palestinienii impun o flexibilitate pe care noul guvern este puţin probabil că o va avea, apreciază analiştii politici.

Ehud Barak s-a prezentat în campania electorală ca un general de armată, aflat de 35 de ani pe frontul apărării Israelului. Toată această experienţă, a subliniat Ehud Barak în programul său electoral, l-a convins cât de necesare sunt pacea, securitatea ţării şi a cetăţenilor săi. 

Ca adversar al extremismului, E.Barak s-a declarat participant la marea acţiune a retragerii din Liban, loc unde adversarul său desfăşurase un aprig război care a produs multe victime în rândul armatei israeliene. 

În acest context, Ehud Barak s-a angajat să continue negocierile de pace, campania sa având ca temă: “O uşă deschisă păcii”. Au fost amintite, astfel, principalele realizări din timpul mandatului său, dar şi acţiunile prin care Ariel Sharon s-a opus procesului de pace. 

Conştient de rolul pe care îl are stabilitatea internă a ţării, Ehud Barak a subliniat contribuţia la realizarea unei creşteri economice, a reformei civile, a unui program educaţional deschis tuturor israelienilor, contracarând tentativele de implicare excesivă a Partidului Shass, care îl sprijinea pe adversarul său. 

În acest context, s-a promis realizarea egalităţii pentru arabii din Israel, înlăturând discriminările în educaţie, în acordarea de locuri de muncă şi investiţii, ceea ce ar evita statutul de cetăţeni de categoria a doua. În opoziţie cu atitudinile extremiste ale lui Ariel Sharon, cu clară orientare anti-arabă, Ehud Barak a afirmat că va acţiona împotriva oricărui extremism, terorism care ar submina securitatea ţării şi a cetăţenilor lui.

 

Ariel Sharon şi-a desfăşurat campania electorală sub sloganul “Un conducător pentru pace”, punând accentul pe calităţile sale de om hotărât, capabil de a lua decizii. Mesajul său electoral afirma dorinţa de a realiza o pace reală, direct legată de apărarea securităţii statului Israel. Conform concepţiei sale, societatea israeliană nu este împărţită între cei care doresc pacea şi alţii care s-ar opune. De aceea, este nevoie ca să se ajungă la pace prin unitate. 

“Suntem o naţiune, un stat şi un popor care dorim pacea, bunul cel mai de preţ” - se arăta în mesajul său electoral. Această unitate a societăţii ar trebui susţinută de prosperitate şi de menţinerea echilibrului social. 

Contrar acestor declaraţii, Ariel Sharon a desfăşurat o campanie electorală negativă, acuzându-l pe E.Barak de incapacitatea de a conduce ţara.

Pe plan intern, el s-a angajat să aducă prosperitatea prin crearea unei infrastructuri moderne la nivel mondial, în acord cu exigenţele societăţii informaţionale.

Declarându-se împotriva violenţei şi a terorismului, Ariel Sharon a cerut unitate politică şi socială necesară realizării schimbărilor.

Înfrângerea reprezentanţilor stângii şi ai pacifiştilor de către durul şi radicalul Ariel Sharon are loc tocmai în momentul când negocierile de la Taba erau foarte avansate. Cert este că, în campania electorală, ambii candidaţi au promis pacea.

O ţară aflată în impas, în prag de război, pare că avea nevoie de un lider hotărât, de o mână forte.

Nu trebuie uitat că Ariel Sharon este cel care a ordonat pătrunderea trupelor israeliene în Liban, acţiunile în forţă asupra refugiaţilor palestinieni de la Sabra şi Chatila.

În campania electorală, Ariel Sharon s-a arătat mai moderat, dar ferm în problema Ierusalimului, pe care îl consideră indivizibil şi sub control exclusiv israelian.

Chiar în ultimele zile ale campaniei, l-a acuzat pe Ehud Barak că a făcu ceea ce nici un premier israelian n-a făcut până acum: a discutat problema refugiaţilor palestinieni, considerată o problemă tabu pentru Israel.

Chiar Ehud Barak a lansat în ultimele zile ale campaniei mesaje dure, afirmând că va face cu forţa izolarea teritoriilor palestiniene pentru a-i proteja pe evrei.

Din ambele tabere, deci, au fost lansate mesaje neliniştitoare referitoare la viitorul negocierilor. 

Un sondaj GALLUP publicat recent arată că 66,4% din israelieni cred că următorii ani vor fi marcaţi de conflicte şi doar 24,5% se arată optimişti în privinţa viitorului regiunii. Un alt aspect relevant este că pesimismul îi caracterizează în proporţie de 75% pe israelienii laici şi doar în proporţie de 49% pe cei ortodocşi.

 

 

3. Semnificaţia alegerilor din perspectiva negocierilor de pace

La alegerile organizate în 6 februarie 2001, reprezentantul Partidului Likud a învins cu un procentaj de peste 60% din voturi. Chiar dacă câştigătorul alegerilor a anunţat intenţia realizării unui guvern de uniune naţională, societatea israeliană prezintă actualmente un grad ridicat de instabilitate politică ce va avea ca efect întârzierea reluării negocierilor de pace.

Negocierile de la Taba s-au încheiat la 27 ianuarie 2001, după convorbiri dificile pe problemele de fond ale unui posibil acord final, ceea ce a dus la menţinerea unor blocaje în numeroase puncte esenţiale aflate în discuţie.

În declaraţia finală, dată publicităţii la încheierea acestei etape de negocieri, s-a menţionat că au fost realizate unele progrese în problema graniţelor viitorului stat palestinian, a refugiaţilor, ca şi asupra securităţii şi controlului asupra locurilor considerate sfinte de evrei şi musulmani din Ierusalim.

De fapt, nu există acorduri sau răspunsuri în privinţa problemelor majore – cum declara analistul israelian Aaron Barnea.

De cealaltă parte, negociatorul palestinian Ahmed Qureia a afirmat că “dacă dl.Sharon va dori să continuie negocierile, va fi un lucru binevenit; dacă nu, avem metodele noastre de a merge mai departe şi strategiile noastre diplomatice politice, toate mijloacele, pentru a ne atinge obiectivele”.

Într-o declaraţie făcută presei imediat după alegeri, preşedintele ANP, Yasser Arafat, a spus că respectă alegerea făcută de poporul israelian şi speră în continuarea procesului de pace din regiune. El a mai afirmat că este importantă respectarea acordurilor realizate între OLP şi guvernele israeliene şi respectarea drepturilor poporului palestinian de a stabili un stat independent, cu capitala la Ierusalim.

Noua criză din Orientul Mijlociu şi declanşarea Intifadei arată că, deşi dificultăţile sunt majore, negocierile de pace trebuie reluate şi că miza lor este nu numai pacea dintre israelieni şi paelstinieni, ci pacea pe termen lung dintre Israel şi lumea arabă.

Reluarea negocierilor de pace va trebui să aibă la bază noi strategii diplomatice şi politice în raport cu dialogurile anterioare, cu noile poziţionări politice ale părţilor şi, mai ales, cu politica noii administraţii americane.

Aceste noi strategii trebuie să ţină cont de faptul că trebuie să se elimine tergiversarea sau adoptarea unor soluţii care să ducă la o “pace fără rădăcini”. S-a demonstrat că orice erori şi dificultăţi majore pot alimenta conflicte de risc maxim. Perioada de criză din ultimele luni a demonstrat că, dincolo de orice calcule politice, războiul este o alternativă cu consecinţe dezastruoase pentru ambele părţi – aşa cum observa Jacques Attali într-un articol intitulat “Israelul spre pace sau spre război”.

Un rol deosebit în desfăşurarea negocierilor va avea situaţia politică internă din cadrul celor două comunităţi aflate în dialog, ca şi poziţia diasporei evreieşti şi palestiniene.

Deşi poziţia ţărilor arabe pare a fi diferită, se poate aprecia că atitudinea lor politică comună va rămâne echilibrată pe termen lung şi vor sprijini negocierile de pace. Se manifestă însă puternice presiuni de la nivelul opiniei publuice, a forţelor pan-arabe din ţările respective.

Cu toate schimbările de nuanţă în politica faţă de Orientul Mijlociu, analiştii politici consideră că SUA vor rămâne aliatul strategic al statului evreu, ceea ce va constitui un factor important în abordarea problemelor din zonă. 

Preşedintele SUA, George W. Bush, a declarat imediat după aflarea rezultatelor alegerilor că va căuta să promoveze stabilitatea în Orientul Mijlociu şi să ofere o şansă viitorului premier pentru realizarea păcii în regiune.

Noile evenimente din Orientul Mijlociu arată că este necesară implicarea organizaţiilor internaţionale în medierea acestor negocieri, ca şi în rezolvarea unor dosare dificile ale acestora.

Se va manifesta deci tendinţa “internaţionalizării problemelor” din zonă, prin implicarea directă a Europei, aşa cum demonstrează recentele declaraţii ale liderilor politici. 

Reprezentantul Uniunii Europene a lansat zilelele acestea un apel către noua administraţie americană să contribuie alături de Europa la evitarea unor “acţiuni unilaterale” care ar ridica obstacole majore în calea procesului de pace, precum şi la găsirea unor soluţii pentru rezolvarea problemei statutului oraşului Ierusalim.

Dl.Moratinos a subliniat importanţa adâncirii cooperării între europeni şi americani în abordarea problemelor din zonă.

Reprezentantul UE a afirmat, de asemenea, speranţa că Ariel Sharon va căuta să acţioneze în consens cu societatea israeliană, care, conform ultimelor sondaje, s-a declarat în favoarea dialogului şi încheierii unei păci durabile cu palestinienii şi statele arabe.

Interesul deosebit al Uniunii Europene faţă de situaţia din Orientul Mijlociu este confirmat şi de recentul turneu al preşedintelui Comisiei Europene, Romano Prodi, în Orientul Mijlociu, ce include vizite în Iordania, Liban şi Siria.

Trimisul special al UE în Orientul Mijlociu, Miguel Angel Moratinos, a afirmat că cele 15 state membre ale Uniunii Europene sprijină progresele realizate de israelieni şi palestinieni în ultima perioadă. S-a subliniat că bazele procesului de pace, lansate la Conferinţa de pace de la Madrid şi definitivate în cadrul negocierilor israelieno-palestiniene de la Taba, nu se pot modifica şi vor reprezenta un punct de referinţă majoră în momentul semnării unui acord definitiv.

Preşedintele Comisiei Europene, Romano Prodi, şi preşedintele Parlamentului European au salutat victoria în alegeri a premierului Ariel Sharon şi au subliniat faptul că Uniunea Europeană este gata să-şi întărească rolul deja activ asumat în cadrul negocierilor de pace.

Semnificativ este faptul că noul secretar de stat american, Collin Powell, a solicitat în scris diplomaţilor americani, după alegerile din Israel, să revină asupra expresiei “proces de pace” utilizată timp de zece ani în definirea eforturilor de apropiere între palestinieni şi israelieni. În locul acestei formule, s-a propus utilizarea expresiilor “negocieri de pace” sau “acţiuni în direcţia păcii”. Explicaţia oficială a SUA este că modificarea de termeni reprezintă o adaptare a limbajului diplomatic la realitatea Orientului Mijlociu. Dacă “procesul de pace” definea iniţial relaţiile Israelului cu lumea arabă în general, trebuie avut în vedere că aceste relaţii s-au diversificat în ultimii ani, dovadă acordurile de pace dintre Israel şi Iordania sau Egipt.

Şi Ariel Sharon a prezentat în timpul campaniei electorale viziunea sa asupra procesului de pace israeliano-palestinian. Astfel, el consideră că acordurile de la Oslo şi-au pierdut valabilitatea şi că o reglementare permanentă a conflictului nu este posibiliă deocamdată, dată fiind complexitatea problemelor asupra cărora există divergenţe, cel mai sensibil dosar fiind cel legat de Ierusalim. În schimb, el propune un “acord de non-beligeranţă”, un acord interimar pe termen lung, pe care l-a descris drept “un plan cu mai multe etape”.

Ariel Sharon a arătat că nu se opune creării unui stat palestinian independent, dar consideră că acesta va trebui să fie complet demilitarizat.

În ceea ce priveşte soarta coloniilor evreieşti, noul prim-ministru refuză desfiinţarea vreunei implantări situate în zone de maxim interes securitar pentru Israel.

În perioada următoare se va negocia, probabil, realizarea unui guvern de uniune naţională, care va urmări să ajungă la o reglementare interimară pe termen lung cu palestinienii şi nu la o reglementare finală a conflictului. 

Dat fiind faptul că, recent, la Washington, palestinienii au anunţat că nu vor renunţa la reluarea negocierilor pentru un acord final şi că, pe plan politic, în Israel, raportul de forţe este extrem de fragil, se aşteaptă o perioadă de instabilitate politică accentuată şi dificultăţi în desfăşurarea negocierilor de pace.

